
ENSIMMÄINEN OSA AJATUKSIA JA HUOMIOITA AJALTA 27.11.202124.4.2022



27.11. 2021 lauantai


Aloitin tässä tallettaa jatko-osaa ”Koronapäiväkirja neljäs aalto”. Luin jostain, että tämä olisi sen niminen. En kyllä ymmärrä, mihin kolmas aalto katosi, siitä ei näkynyt juuri mitään tietoja. Ei kai se loppujen lopuksi ole niin tärkeä, minkä nimisen aallon alla sairastetaan. Pandemia sen kun jatkuu. Ihmisiä on vimmatusti rokotettu, yli 80 % on saanut rokotteen, mutta tartuntojen määrä vaan kasvaa. Eilen uutisissa kerrottiin kaikkien aikojen ennätyksestä: yli 1400 tartuntaa. Minusta tämä on todella outo yhtälö. Rokottamattomia pidetään nyt syypäinä tilanteeseen ja heitä syyllistetään sekä mollataan oikein olan takaa. Ikään kuin rokottamattomat tartuttaisivat tautia eteenpäin? Toisaalta tulee uusia virusvariantteja, joihin nykyiset rokotteet eivät ehkä pure lainkaan. Uusin on taas Etelä-Afrikassa löydetty virus, omikron, joka tarttuu paljon edellisiä nopeammin. Siellä oireiston on havaittu olevan selvästi lievempi kuin tähänastisissa varianteissa. Paljon muuta siitä ei vielä tiedetäkään. Sitä on löydetty jo Euroopassa, Belgiassa ja ehkä muuallakin. Tapasin pari päivää sitten entisen naapurini, joka kertoi äitinsä olevan sitä mieltä, että tämä koronapandemia on jo eräs ihmiskunnan lopun aikojen vitsauksista. Kaikenlaista muutakin täällä on meneillään: rajuja muutoksia ilmastossa, eläinten kuolemisia sukupuuttoon, vihan ja monenlaisen väkivallan lisääntymistä, ympäristön saastumisia... Mistäpä me tiedämme, vaikka lopun alku häämöttäisi, mikä vaan voi olla mahdollista.


Katsoin eilen Marja Sannikan ohjelmaa lasten päivähoidon tilasta. Läsnä oli mm. lasten psykologi, tutkija, professori Liisa Keltikangas-Järvinen. Hänellä on monipuolinen ja vankka asiantuntemus lasten kehityksestä ja hän on kirjoittanut aiheesta useita kirjoja. Hän sanoi erään mielenkiintoisen seikan, joka jäi erityisesti mieleeni: Päiväkodissa pienet, taaperoikäiset lapset, jotka ovat isoissa, hälisevissä ryhmissä kaiken aikaa, ovat jatkuvassa stressitilassa. Tutkimusten mukaan tämä jättää jälkensä pitkälle aikuisuuteen aiheuttaen mm. metabolista oireyhtymää, keskivartalolihavuutta ja kakkostyypin diabetesta. Itsekin psykologina väittäisin, että jatkuva hälinä ympärillä tekee lapsista lisäksi levottomampia ja heikommin keskittyviä kuin lapsista, jotka saavat kasvaa rauhallisessa, heidän kulloisetkin tarpeensa huomioon ottavassa ympäristössä. Mielestäni lapsen tulisi saada rauhassa, ilman keskeytyksiä ja häiriöitä, keskittyä siihen, mitä kulloinkin ovat tekemässä. Muutoin keskittymiskyky häiriintyy. Mielestäni muutoinkin alle 1-vuotias on liian pieni päiväkotiin, minimi olisi 2-vuotta. Mutta yhteiskunnassa trendi on saada äidit mahdollisimman pian synnytyksen jälkeen töihin. Päivittäinen ero äidistä voi olla traumaattista. Niin pieni kun ei vielä ymmärrä ajan kulua, sitä, että äiti tulee myöhemmin hakemaan. Hänen näkökulmastaan äiti on hyljännyt hänet ja etenkin, kun tämä tapahtuu päivittäin, jatkuva hylätyksi tulemisen kokemus voi aiheuttaa mm. masennusta. Tämä taas voi näkyä, paitsi alakulona, myös sairasteluna. Ryhmäkokoja päiväkodeissa on kasvatettu, sillä ne tulevat halvemmiksi, mutta, kuten Keltikangas-Järvinen sanoi, se on todella kallista säästämistä. Perhepäivähoito olisi lapsille parempi vaihtoehto, mutta sekin on jostain syystä dramaattisesti vähentynyt.


Stressin on lisäksi sanottu aiheuttavan lihomista. Mielestäni ihminen on stressaantunut koko ikänsä, paitsi päiväkodeissa, myöhemminkin elämässä ja aikuisuudessa. Elämä nykyään on vaativaa, hektistä ja kuormittavaa. Ärsykkeet pommittavat ihmisiä kaiken aikaa. Erilaiset vaatimukset, lisänä some, aiheuttavat masennusta ja uupumista. Lähes puolet ihmisistä on jo ylipainoisia, mikä on suuri kansanterveydellinen uhka ja rasite. En tosin osaa sanoa, mitä pitäisi tehdä, ongelma on liian laaja ainakaan lyhyellä aikavälillä ratkaistavaksi.










30.11. tiistai


Nykyiset koronavirukset on nimetty kreikkalaisten aakkosten mukaan. On Alpha-, Beeta-, Gamma-, Delta- ja tämä uusin, Omikron-variantti. Vielä kiinnostavien listalla on lambada- ja myy-variantit. Kätevää, nämä nimet ovat kaikille neutraaleja ja helppo muistaa. Ne, jotka muistuttavat esim. jotain henkilöä, kuten ksii (Kiinan Xi), on raakattu pois. Omikronista ei vieläkään paljon tiedetä. Ensimmäiset havainnot tähän versioon sairastuneiden oireista ovat kova väsymys, kurkkukipu ja yskä. Ehkäpä tämä virus todella aiheuttaa vähemmän vaarallista tautia kuin esim. Deltavariantti. Vielä on tosin liian aikaista sanoa paljoakaan.


Nykyään puhutaan ainoastaan rokotteista koronan ehkäisyssä, eikä lainkaan oman vastustuskyvyn parantamisesta ja ylläpitämisestä, mikä estäisi sairastumista moneen muuhunkin tautiin ja on tärkeä kansanterveydellinen asia. Esimerkiksi ihmisten ruokavalio on paljolti vääristynyt, syödään liikaa elimistöä kuormittavia ruokia ja liian vähän terveellisiä. En aio tässä sen enempää selittää mitä ja miten tulisi syödä, media on nykyään pullollaan erilaisia ravitsemusohjeita, joten kaikki varmaan tietävät, mikä on terveydelle eduksi ja mikä ei. Mikään ei kuitenkaan tunnu olevan vaikeampaa kuin muuttaa totuttuja ruokailutottumuksia. Ei ainakaan, ennen kuin on sairastuttu vakavasti. Joskus tuntuu, että kuollaan mieluummin kuin muutetaan ruokailutapoja. Pohja terveellisesti syömiselle, kuten monelle muullekin asialle, myös luodaan myös lapsuudessa. Ellei lapsi ole kotona tottunut syömään hedelmiä ja kasviksia, eivät ne luultavasti aikuisenakaan löydä hänen lautaselleen. Riittävä määrä D-vitamiinia on eräs puskuri mm. koronataudille, ainakin kiinalaisten tutkijoiden mukaan. Pandemian alkuvaiheessa asiasta kirjoitettiin jossain lehdessä, mutta sittemmin asia on haudattu jonnekin puhumattomien asioiden mappiin. Mutta kun oikein ajattelee, miksi kesäisin tartunnat voimakkaasti vähenevät ja talvea kohti lisääntyvät. Olisikohan auringonvalolla (ja D-vitamiinilla) sittenkin jotain tekemistä asian kanssa? Onkohan kukaan meillä kunnolla tutkinut asiaa? (Lisäksi C-vitamiinikin on tärkeä, totta kai). D-vitamiinista puhutaan ihmeen vähän ottaen huomioon, miten tärkeä se on terveydelle ehkäisten lisäksi mm. syöpiä. Se on myös ensiarvoisen tärkeä luiden kunnolle ja estää mm. lonkkaluun kaulan murtumia. Keinonivelleikkaukset ovat isoja ja kalliita. Veren D-vitamiinipitoisuuden tutkiminen meidän leveysasteillamme pitäisi kuulua rutiinitutkimuksiin. Yhteiskunta säästäisi paljon rahaa, jos ikäihmiset eivät olisi luustoltaan niin hauraita ja murtaisi jäseniään siinä määrin kuin nykyään tapahtuu. Minulla oli vuosia sitten onni tavata fysiatrian erikoislääkäri, jonka eräs erikoisala oli osteoporoosi ja sen ehkäisy. Säännölliset D-vitamiinimittaukset kuuluivat asiaan pari kertaa vuodessa. Vasta kun aloin syödä vitamiinia 75-100 mikrogrammaa päivässä, D-vitamiinitasoni kohosi sille asteelle, minkä luuni tarvitsivat voidakseen hyvin, eli 120 mmol/litrassa (90:kin ehkä riittäisi). Myrkytysraja, josta paljon pelotellaan, on 250 mmol/litrassa ja siihen on tästä vielä pitkä matka. Valitettavasti tämä lääkäri on nyt jäänyt eläkkeelle, hänen ansiostaan sain osteopeniani (osteoporoosin esiaste) kuriin.










5.12. sunnuntai


Pakkanen on iskenyt Etelä-Suomeenkin, -14 astetta. Lunta ei sitten toisaalta ole juuri nimeksikään: pari, kolme senttiä. Vihreä nurmi pilkistää esiin. Hiekkatiet ovat paljaina. Tänään olisi Hakaniemen torilla markkinat, kuten aina kuukauden ensimmäisenä sunnuntaina. Saa nähdä tuleeko mentyä. Isäntäkin on aina niin väsynyt, nukkuu suuren osan päivää niin, että hänestäkään en taida saada seuraa. Vanha äidiltä peritty turkkinikin on jäänyt kesämökille, pitäisi varmaan käydä hakemassa. Samalla tekee autolle hyvää ajaa vähän enemmän ja ladata akkua. Muuten täällä kaupungissa ajellaan vain lyhyitä kauppareissuja, mikä ei ole akulle oikein terveellistä. Sääkin näyttää kirkkaalta, tulee varmaan aurinkoista.










6.12. maanantai


Tänään on itsenäisyyspäivä, 104. linnan juhlat ja soihtukulkue on peruttu, tärkeimmät mainitakseni. Samoin Puolustusvoimain paraati. Jotkut pienempimuotoiset juhlat linnassa kuitenkin on, jotain ohjelmaa ja puheita, luulisin. En tiedä, tuleeko katsottua. Ehkä valitsemme jonkun hyvän filmin digiboxilta, siellä on vähän kaikenlaista, jota emme olla ehtineet katsoa. Dokumentit katson aina mahdollisimman pian, elokuvat tahtovat jäädä hamaan tulevaisuuteen, ne kun esim. ovat pitempiä ja vaativat enemmän aikaa, jota ei aina niin tunnu olevan. Sitä paitsi menen aikaisin nukkumaan, niin että ilta ei ole kovin pitkä. Ostin tänään lisää pihavaloja, jotka vähän valaisevat tätä pimeää talviaikaa. Joukko taloyhtiön asukkaita, enimmäkseen naisia, sai aikaan meille joulukuusen talon pihalle ja siihen valot, ajastimella toimivat. Se on oikein kaunis ja kohottaa mielialaa. Lisäksi sytyttelin kynttilöitä olohuoneeseen, valkoisia kruunukynttilöitä hopeisissa kynttilänjaloissa. Sopivat itsenäisyyspäivän tunnelmaan.


Läksin kuin läksinkin eilen kesämökillä Lohjalla käymään. Päivä oli aivan ihana: aurinko paistoi pilvettömältä taivaalta ja oli tyyntä. Pakkasta tosin oli reippaasti, nelisentoista astetta, mutta ei se menoa haitannut. Mökillä kävin vain kääntymässä, mutta sitten piipahdin mökkinaapurin rouvan luona hakemassa pois erään kirjan, jonka olin joskus lainannut hänelle. Hän on eläkkeellä oleva kielten opettaja ja neljän (nyt jo aikuisen) lapsen äiti ja leski. Hän lukee paljon kaikenlaista kirjallisuutta ja olen joskus ennenkin lainannut hänelle jotain, mm. Michelle Obaman kirjoittaman omaelämäkerran. Hän on fiksu ihminen, aina hyväntuulinen ja elämänmyönteinen, harvinainen lajissaan. Lapset ovat kunnollisia, koulutettuja ja kaikki menestyneet elämässään. Juttelimme puolisen tuntia ja läksin sitten takaisin kotiin.


Olen tässä huolissani siitä, miten paljon lapset näkevät väkivaltaa televisiossa. Luin lehdestä, kuinka monessa maassa opettajat ovat olleet huolissaan lasten leikeistä. On havaittu, että lapset ovat omaksuneet piirteitä eräästä erittäin väkivaltaisesta korealaisesta, Netflixissä näkyvästä Squid Game-nimisesta sarjasta. He ovat viestitelleet vanhemmille, että he eivät antaisi lastensa kotona katsoa sarjaa, joka ei todellakaan ole tarkoitettu lapsille. Kun lasten leikitkin ovat jo tappamista ja väkivaltaa, mitä heistä tulee aikuisena? Lapset ovat erittäin omaksumiskykyisiä ja imevät kuin sieni vaikutteita kaikesta, mitä näkevät ja kokevat ympärillään. Totta kai tämä kaikki näkyy myös ulospäin heidän elämässään monella tavalla. Ihmettelen suuresti näitä vanhempia, pienet lapset ovat heidän vastuullaan.










13.12. maanantai


Tuli lämpöasteita ja niiden mukana suli sekin vähäinen lumi, joka hieman ehti valaista ympäristöämme. On märkää ja loskaa, aamuisin tiet ovat liukkaat. Laitoimme vielä yhdet, kolmannet, jouluvalot takapihalle. Naapureillakin on valoja vähän joka pensaassa, todellinen vastaisku pimeyden voimille.


Viime lauantaina oli Kulosaarelaiset ry:n järjestämä vuotuinen joulubasaari seurakuntasalissa. Olin itse siellä myymässä näitä Koronapäiväkirjojani, aikoinaan itse kirjailemiani sienitauluja sekä Heljä Liukko-Sundströmin pieniä keraamisia seinätauluja. Asiakkaita oli aika vähän. Liekö syynä seurakuntasalin syrjäinen sijainti vai paikalle tulijoilta vaadittu koronapassi. Varmaan molemmat. Ei kaikilla ole passia, vaikka rokotukset olisikin otettu. Ja jos on sairastettu koronatauti, siitä täytyy olla alle puoli vuotta. Ei itsellänikään ole koronapassia, enkä näillä näkymin aio hankkiakaan. Luulen, että piakkoin se tulee tarpeettomaksi, enkä halua nähdä turhaa vaivaa. Pääsin mukaan kun hankin paperin, jossa oli negatiivinen tulos koronatestistä.


Pari päivää sitten uutisissa kerrottiin, että Suomessa koronatautiin viime vuonna kuoli yhtä paljon ihmisiä kuin itsemurhiin, eli n. 550 henkilöä. Kokonaiskuolleisuus väestössä oli 55 000 eikä se ole koronan takia noussut edellisvuosista. Koronaan kuoli heistä siis 1%. Ja heistäkin suurin osa oli todella iäkkäitä, keski-ikä 84 vuotta. Eli, mihin he oikeasti mahtoivat kuolla? Ja tämän takia koko maailma on hysterian kourissa. Joka ikinen uutislähetys alkaa tiedotuksella, montako koronatartuntaa taas on vuorokaudessa ilmaantunut. Herkät ihmiset pelkäävät ja ahdistuvat. Tämäkö on todella tarkoitus? Maailmassa on niin paljon tärkeitä asioita ja muitakin vaarallisia tauteja, mutta nyt huomio halutaan kääntää koronaan - ja vain koronaan. Täytyy myöntää, että en oikein ymmärrä.


Eilen kävi meillä siivooja, se työ kun ei minulta enää huonon selkäni takia luonnistu. Nyt pitäisi olla jouluksi puhdasta. Lapset perheineen tulevat meille joulupäivänä. He saavat laittaa kaiken, paitsi kalat, jotka me ostamme. Joulu on viime vuosina ollut minulle aina vaan raskaampi urakka, nyt täysin mahdoton. Nuorten vuoro on nyt tarttua remmiin.










15.12. keskiviikko


Tänä päivänä ostelin ahkerasti joululahjoja. Aamupäivällä kävin Rustassa, tyttärenpoika toivoi sieltä lahjakorttia. Iltapäivällä kävin keskustassa, mm. Stockmannilla. Ostin toiselle miniälle yöpaidan sekä Lumenen ihovoiteen. Pojalleni kalsareita. Lisäksi käteen tarttui muutakin pientä, yksi maustettu joulupulla, C-vitamiiniporetabletteja sekä tyttärentyttärelle lahjakortti Zaraan. Stockmannilla oli rauhallista, väkeä vähänlaisesti ja palvelu erittäin ystävällistä. Yleisesti tuntuu, että palvelukulttuuri meillä on parantunut kohisten vuosien takaisesta. Tylyjä myyjiä ei juuri kohtaa. Kun saa ystävällistä palvelua, omakin mieliala paranee ja ostoksilla käynneistä tulee kokemuksina miellyttäviä.


Tänä aamuna oli Helsingin Sanomissa Mielipidesivulla hyvä, kahden lääkärin kirjoittama kirjoitus koronapandemiasta. Olin monessa suhteessa samaa mieltä, esimerkiksi siinä, että lääketieteellisesti koronavirus on taudin aiheuttajana yksi muiden joukossa. Mutta se on julistettu "lainsuojattomaksi", eikä näin voi loputtomasti olla. Viranomaisten päätökset voivat olla vanhentuneita jo syntyessään. Esimerkiksi koronapassin informaatioarvo heikkenee uusien virusvarianttien ja rokotusten rajallisen tehon takia, he sanovat. Koko kansan jatkuva rokottaminen yhä uudelleen vuosittain ei tunnu järkevältä. Mitään entisenkaltaista "normaalia" arkea ei välttämättä tule, virus on tullut jäädäkseen ja meidän ei auta kuin sopeutua siihen. Keuhkokuume on kautta aikain ollut vanhusten lopullinen kuolinsyy, mutta tänä päivänä vanhusten koronaviruksen aiheuttama keuhkokuume on uutisaihe. Pahinta on pelko, jota viranomaiset ja media kilvan lietsovat. Pelkäämme kuolemaa. Toisaalta se on luonnollista, mutta kaikkihan me kuolemme joka tapauksessa, vaikka säästyisimmekin koronalta. Nyt kohistaan uudesta omikron variantista, joka näyttää olevan selvästi vaarattomampi kuin delta-variantti. Minusta olisi hyvä, jos mahdollisimman moni saisi omikron-tartunnan, lievemmin oirein saisi jonkinlaisen immuniteetin tautiin. Nyt sitäkin vastaan otetaan rokotteita.










22.12. keskiviikko


Pakkanen paukkuu jo toista viikkoa, tänäänkin on pakkasasteita 14, kylmä hohkaa huoneisiin lasien läpi. Erityisesti tässä huoneessa, missä kirjoitan, on viileää. Patteri ei oikein lämmitä. Huomenna pitäisi hetkeksi lauhtua, mutta sitten kylmyys jatkuu taas.


Televisiossa oli jokunen päivä sitten ohjelma siitä, mitä ylenpalttinen, monta tuntia päivässä kestävä, ruutuaika vaikuttaa lasten kehitykseen. Jo pienille, kaksivuotiaille, maailmalla pannaan tabletti tai vastaava älylaite eteen tuijotettavaksi, joskus jopa tuntikausiksi. Nämä tunnit ovat pois muusta tekemisestä, leikistä tai ympäristön tutkimisesta. Vuorovaikutus ympäristön ja muiden ihmisten kanssa vähenee. Digitaaliset virikkeet kaappaavat aivojen palkitsemisjärjestelmän tuottamalla mielihyvää aiheuttavia dopamiinipurskahduksia. Syntyy voimakas riippuvuus, jota verrataan suorastaan huumeriippuvuuteen. Puhelin on vaarallisempi kuin huume, sillä se on sosiaalisesti hyväksytty, jopa välttämätön lasten ja nuorten välisessä kanssakäymisessä päinvastoin kuin huume. Ruutumaailma on lisäksi kaksiulotteinen, kun taas me elämme kolmiulotteisessa maailmassa. Tällöin avaruudellinen hahmotus kärsii. On havaittu, että lapset, jotka viettävät paljon aikaa ruudun ääressä, ovat huonompia esim. rakentamaan legoja tms. rakennussarjoja. Puute vaikuttaa tietysti kaikessa elämässä ja heidän tavassaan hahmottaa maailmaa, mutta rakennustehtävissä asia näkyy konkreettisesti. Tutkimuksissa havaittiin, että runsas ruutuaika heikentää lisäksi hermoyhteyksiä ja kognitiivisia taitoja sekä estää aivojen optimaalisen kehityksen. Kielellinen sekä motorinen kehitys viivästyvät. Lasten fyysiset taidot jäävät heikommiksi, ellei heillä vastapainona ole jokin liikunnallinen tai urheilullinen harrastus. Dialogi aikuisen ja myös ikätovereiden kanssa jää vähäisemmäksi. Fyysisessä sosiaalisessa vuorovaikutuksessa kehittyy itsesääntely, mielikuvitus ja kielellinen prosessointi. Myös katsekontakti on kehitykselle tärkeä. Jos ei ole katsekontaktiin pohjautuvaa vuorovaikutusta toisen lapsen tai aikuisen kanssa, myös aivojen kehitys kärsii. Kun aikuisetkin tuijottavat puhelimiaan ollessaan lasten kanssa, eivät lapset saa tarvitsemaansa huomiota, mikä ei ole terveellistä eikä hyvä kummallekaan osapuolelle. Sitä paitsi lapsi ottaa vanhemmistaan mallia vähän kaikessa, niinpä aikuisen puhelimeen tai mihin tahansa ruutuun tuijottelu on heille esimerkkinä normaalista käytöksestä. Joskus näkee, kuinka nuoret tapaavat toisensa jossain, esim. kahvilassa ja kumpikin selaa puhelintaan ja seurustelevat jonkin chatin välityksellä! Missä on vuorovaikutus, jossa kehittyy mm. empatiakyky? Monissa Euroopan maissa yritetään nykyään hillitä tai kohtuullistaa ruutuaikaa, meillä pikemminkin päinvastoin. Pelätään, että lapset jäävät joistain digitaidoista paitsi. Luulen, että se huoli on turha. Runsaassa ruutuajassa ei ole kyse ainoastaan siitä, mitä lapsi tai nuori laitteen kanssa tekee, vaan myös siitä, mitä jää tekemättä.










VUOSI 2022



5.1. keskiviikko


Joulu tuli ja meni. Lapset laittoivat lähes kaiken, suurimman osan ruoista, kattoivat pöydän, tiskasivat (koneella) astiat ja siivosivat jäljet. Me tarjosimme tilat ja olimme tietenkin itsekin mukana. Kaikki meni loistavasti. Itse en enää jaksa kahdeksalle hengelle joulun ateriaa kaikkine sortteineen järjestää, joten tämä ratkaisu toimii. Vaikka tähänkin asti monena vuonna lapset ovat tuoneet ruokia, kaikessa muussa järjestelyssä on uskomattoman paljon työtä. Lapset ostivat minulle ihanan joululahjan, uuden läppärin kirjoituksiani varten. Vanha oli painava kanniskella ja reistailikin joskus.


Omikron-virus jatkaa hillitöntä leviämistään. Tartuntojen jäljityksistä on luovuttu, koska se on jo toivotonta. Uudenvuoden viikonloppuna oli 17000 tartuntaa. Tauti kaataa ihmisiä sänkyyn tai eristää karanteeniin siinä määrin, että yhteiskunnassa on jo pulaa työvoimasta vähän joka alalla. Lentovuoroja perutaan meillä ja maailmalla tuhansittain, samoin bussivuorot harvenevat. Terveydenhoitohenkilökunnasta on vielä enemmän pulaa kun väki sairastuu, kaupan alalla sama juttu. Hyllyihin ei saada jaetuksi tavaraa kun ei ole käsiä tekemässä jne. Monessa maassa on kaavailtu karanteeniaikojen lyhentämistä esim. viikkoon. Onneksi tauti on suhteellisen lievää sorttia, tehoosastoilla potilaat ovat vähentyneet, samoin sairaaloissa. Etelä-Afrikassa, vaikka siellä rokotettuja on vain n. 40 %, ihmiset sairastuvat suhteellisen lievästi. Oireina ovat lähinnä kuume, kurkkukipu ja väsymys. Meillä selitetään taudin lieviä oireita korkealla rokotuskattavuudella. Mene ja tiedä, ehkä on kyse molemmista. On myös löydetty geeni, joka on suomalaisilla noin kolmasosalla väestä ja joka altistaa koronan vakavalle tautimuodolle. Samaan geeniin liittyy myös alttius sairastua Alzheimerin tautiin. On myös löydetty geeni, joka suojelee koronalta ja sen kaltaisilta keuhkoinfektioilta. Luulen, että itselläni on se geeni, sillä suvussani ei ole esiintynyt Alzheimerin tautia eivätkä vanhempani tai isovanhempani ole olleet sille alttiita. En itsekään ole ollut herkkä sairastumaan influenssaan tai sen kaltaiseen tautiin. En koskaan ole kokenut tarpeelliseksi ottaa influenssarokotustakaan. Olen kyllä sairastellut, mutta ne ovat olleet ihan muita juttuja.


Suomessa rajoitustoimien seuraaminen on hankalaa, koska päätöksiä tehdään eri tasoilla. Ravintoloiden rajoituksista päättää hallitus, mutta esim. kuntosaleista aluehallintovirasto. Tästä seuraa epäjohdonmukaisuutta: ravintolassa voi päivisin käydä esim. kaljalla, mutta kuntosaleihin ei pääse, vaikka ne on todettu alhaisen riskin paikoiksi. Jotkut kuntosaliyrittäjät ovat haastaneet aluehallintoviraston oikeuteen, ilmeisesti turhaan. Itsekin haluaisin käydä kuntosalilla selkäni takia, se tekisi todella hyvää. Nyt ei pääse. Kotijumppa on myös tärkeää, mutta ei ihan sama asia. Neljäs aalto leviää maailmalla nopeasti, mutta luultavasti se on pian ohi, ehkä maaliskuussa, arvellaan. Pahin vaihe asiantuntijoiden mukaan kestäisi noin 6-8 viikkoa Etelä-Afrikan kokemusten mukaan. Se, onko tämä epidemian viimeinen aalto, jää nähtäväksi.


Yhdysvalloissa eilen uutisissa sanottiin olevan 1 000 000 tartuntaa. Toisaalta siellä on ihmisiäkin yli 300 miljoonaa. Terveydenhuolto, mitä tulee tavallisiin ihmisiin, ei ole kovin hyvää. Jos ei ole vakuutusta, ei välttämättä hoideta ollenkaan. Ja vakuutukset ovat kalliita, n. 300 dollaria kuussa hengeltä. Meillä juniorin urheiluvakuutus, hänen pelatessaan rugbya, oli saman verran vuodessa.


Meillä on vielä olohuoneessa joulukuusi, joka on harvinaisen kaunis ja sopusuhtainen. Koristelin olohuoneen mahdollisimman esteettisesti, periaatteella vähemmän on enemmän. Varsinaisia joulukoristeita on niukasti, mutta lisänä ovat kynttilät ja kukat. Ulos laitoin valoja. Naapurini T:n kanssa olemme kilpaa koristaneet pihaa. Hän varsinkin on laittanut miehensä kanssa ulkovaloja omalle puolelleen todella runsaasti. Mutta näin pimeänä aikana ei valoja voi olla liikaa. Onneksi meille tuli valkea joulu, alkuun lunta tuli nimeksi ja sen jälkeen vielä vähän lisää.










9.1. sunnuntai


Lunta on satanut jonkin verran lisää, niin että kaikki näyttää puhtaalta ja kauniilta. Auringonpaiste viime päivinä on saanut aikaan huikean kauniita näkymiä.


Hallitus on nyt viikonvaihteessa vääntänyt kättä uusista rajoituksista omikronin hillitsemiseksi. Luulen, että ne ovat turhia. Lasten lähiopetusta ei kuitenkaan olla kieltämässä, mikä on hyvä asia. Viimeksi haittoja oli niin paljon, että samaa ei haluta uudestaan. Ainoastaan Krista Kiuru on rajoitusten puolella. Etäopiskelu on aiheuttanut koululaisille paljon yksinäisyyttä ja masennusta, osa on pudonnut kelkasta, mitä kouluun tulee ja muutkin mielenterveysongelmat ovat lisääntyneet. Lapset eivät juuri kuole omikron-tautiin, niin, että etäopiskeluun määrääminen olisi mielestäni hätävarjelun liioittelua. Haitat olisivat hyötyjä suuremmat. Luultavasti siihen ei mennä. Millähän rahkeilla Krista Kiuru luulee tietävänsä paremmin kuin THL ja sen asiantuntijat, mitä taudin kanssa on viisasta tehdä? Käsittääkseni Kiuru on täysin maallikko näissä asioissa.


Tänään lähtee joulukuusi ulos. Vanhempi poikamme, joka sen meille toikin, vie sen pois. Se oli niin kaunis ja sopusuhtainen kuusi, niin että on ihan sääli luopua. Tosin se varisee neulasia jos nyt siinä määrin, että vaihtoehtoa ei ole. Niin se on: kaikella on aikansa, kaikesta joudumme ennen pitkää luopumaan.










12.1. keskiviikko


Omikrontartuntoja on niin paljon, että tartuntojen jäljityksistä on Uudellamaalla jouduttu luopumaan. Ne on havaittu hyödyttömiksi ja sitä paitsi ne sitovat työvoimaa, jota tarvittaisiin pikemminkin potilaiden hoitoon. THL ehdottaa, että taudin osalta luovuttaisiin määritelmästä ”yleisvaarallinen” ja aletaan käsitellä kuten mitä tahansa hengitystieinfektiota. Samalla luovuttaisiin karanteeneista ja alettaisiin puhua sairaslomista, jollaisen voi ihan omalla ilmoituksella saada viideksi päiväksi. Niin koronavirusinfektio olisi muuttunut sairaudeksi sairauksien joukkoon. Hallitus, Krista Kiurun johdolla, ei ole samaa mieltä. Muualla Suomessa käytännöt ovat varsin sekavia sekavien ohjeistusten takia. Kunnat voivat käsittääkseni itse paljon päättää käytännöistä ja koulujen lähi- tai etäopetuksesta. Yleinen kanta on, että koulut pysyvät lähiopetuksessa, onneksi. Lasten sisäharrastuksista ollaan taas monta mieltä. Toisaalta lasten rapautunut kunto aiheuttaa huolta, eikä liikuntaharrastuksia yleisesti ottaen olla kieltämässä. Hallitus riitelee keskenään. Sanna Marin haluaisi delegoida koronavastuun muille ja olla itse hallituksen rivijäsen siinä asiassa. Käsittääkseni se ei käy päinsä. Pääministerin tulisi olla se kantava ja koossapitävä voima tässäkin asiassa. Ja hallituksen tulisi riitelyn sijaan löytää yhteinen linja, joka kansalaisten on mahdollista hyväksyä. Vielä on epäselvää, mikä kanta voittaa.


Lasten lukutaidon heikkenemisestä ollaan niin ikään huolissaan. Kaikenlaista vissiin yritetään, jotta lapset lukisivat. Oma mielipiteeni on, että ei ole ihan sama, mitä kirjaa heille yrittää tuputtaa, vaan sen on oltava heitä aidosti kiinnostava, jotta he lukisivat. Meillä juniori ei pitkään myöskään lukenut juuri muuta kuin lehtiä (eihän niissäkään mitään vikaa ole, riippuu tietenkin lehdistä), kunnes tarjosin ensimmäistä Harry Potteria. Se meni kuin häkä. Heti kirjan luettuaan hän kysyi, josko niitä on muita. Ostin toisen osan ja sen jälkeen kolmannen. Kaikki luettiin vauhdilla ja vielä toiseen kertaan, koska silloin ei ollut vielä ilmestynyt enempää. Neljännen osan ostin heti kun se ilmestyi ja sekin luettiin ennätysajassa. Siinä tuli jo ainakin 1500 sivua tekstiä. Lehdissä kirjoitettiin, että maailmalla, etenkin Englannissa, nekin pojat, jotka eivät tavallisesti lue, ahmivat Harry Pottereita. Sen jälkeen ei ole kyllä tullut samanlaista, yhtä vetovoimaista kirjasarjaa, valitettavasti. Luin niitä itsekin, ja mielestäni ne olivat älykkäitä ja mielenkiintoisia. Itse lapsena maalla luin isovanhempieni klassikoita jo kahdeksanvuotiaasta. Siellä kun ei ollut siihen aikaan juuri muuta viihdykettä, ei televisiota, puhumattakaan muista nykyajan elektronisista vempeleistä. Kirjat olivat tärkein viihdykkeeni. Mutta kun koulussa piti lukea esim. Juhani Ahon ”Rautatietä”, en todella jaksanut kiinnostua. Se tuntui tylsältä ja mielenkiinnottomalta. Jos sillä perusteella olisi arvioitu lukuinnostustani, se olisi ollut todella huono.


Tässä oli juuri mediassa suurin otsikoin, kuinka Teollisuusliitto ja Paperiliitto haluavat palkankorotuksia ja ovat valmiit pysäyttämään tehtaat ja menemään lakkoon sanojensa tueksi. Toisaalta, nykyään puhutaan paljon siitä, kuinka hoitajat, jos ketkä, tarvitsisivat lisää palkkaa työn kuormittavuuden ja vaativuuden takia. Hoitajien lakko ei kuitenkaan tule kysymykseen. Kerran vuosia sitten sitä yritettiin, mutta se kuivui kokoon, koska media ja eri tahot syyllistivät hoitajat maan rakoon potilaiden jättämisestä heitteille ja oman edun tavoittelusta. Hoitajista on pulaa, koska niin monet lähtevät muihin töihin. He eivät enää jaksa. Niinpä jäljelle jäävien kuorma kasvaa. Tehyn puheenjohtaja sanoi vähän aikaa sitten televisiossa, että ratkaisu ongelmaan on yksinkertainen: paremmat työolot ja parempi palkka. Mutta koska se on naisvaltainen ala, eihän vaatimuksiin voi suostua. Miehet saavat yleensä tahtonsa läpi, ainakin jossain määrin. Paperiliiton työntekijöillä on muutenkin paremmat palkat kuin hoitajilla, eikä minkäänlaista vastuuta ihmishengistä. Edelleenkin haistan jonkinlaista syyllistämistä siinä, kun eilen uutisissa sanottiin, että jos hoitajien palkkoja nostettaisiin 300 euroa/kk, se tietäisi yhteensä miljardi euroa veronmaksajille. Tiedä, miten tuo on laskettu, täytyisi vähän myös katsoa hoitajan tehtävät ja vastuut ja laskea palkankorotus sen mukaan. Ilman toimivaa sairaanhoitoa ihmiset kuolisivat lukuisammin kuin nyt. Eli pätevät hoitajat ovat elintärkeitä. Kirjastonhoitajat eivät. Kukaan ei sairastu eikä kuole ilman kirjastonhoitajia tai opettajia. En nyt yhtään halua väheksyä heidän työtään, tärkeitä hekin ovat, ja huonopalkkaisia. Mutta jos ajattelee hoitajien korona-ajan venymistä ja heille esitettyjä vaatimuksia tehdä jatkuvasti ylitöitä ilman sen kummempia korvauksia, ei sekään ole oikein.

